1 Yoj n-caka sach ti u cowil ka c'ux man are i Dios chi, rumal i rutzil u c'ux, oj u takom chu bixquil i trat c'ac'. 2 Ka canam can ni'pa tak i xa ali'al ca 'anic, xak i q'uixbalil. Are i caka 'an yoj, n-ru' ti saklej laj nojbal caka c'ut chique i winak, xak n-caka jech'absaj ti u tzij i Dios. Are i caka 'ano, xui i sak laj tzij caka sakij; queje ile caka 'ano man conojel i winak ca cubi ni qui c'ux chake, chi 'utz i caka bij chique chuwach i Dios. 3 Are caka paxsaj i u tzij i Dios, we 'o jujun quiqui bij chi n-kas ta sakil i caka bij, queje ile que'el chique ique man lic que-wi to' ca tijin qui sachic; rumal-i n-quiqui ta tu be. 4 Are i n-quiqui coj taj wach i caka bij, xa ch'uktal qui nojbal rumal itzel, chi wo'or u 'anom dios che rib waral chuwach i jyub ta'aj. U ch'ukum qui nojbal, man craj ire n-quiquil ti sak, n-quiqui ta ti usuc' i 'utz laj tzij re i Crísto chi lic nim u 'ij u chomal, ire chi xak are u q'uexwach i Dios. 5 Are caka bij u tzij i Dios, n-yoj ta caka bij kib; are i Crísto caka bij, chi are i Kajwal pakawi; xak caka 'an che kib xa oj mocom chiwij yix rumal re i Jesus. 6 I Dios, chi chu xebal lok, xu tzunsaj i sak pa 'ekumal chuwach i jyub ta'aj, xak u tzunsam i sak re ire pa kanima yoj, man ru' i u sakil-le, caketamaj ni u chomal i Dios chi ca 'iltaj che i Jesucrísto. 7 I u chomal i Dios-le, queje pacha tak i pakal rajil chi c'oltalic, y yoj oj c'olbal-re; xui-ri, xa oj queje pacha tak i boj 'antal che i xo'ol, chi n-kas ta co. Queje u 'anom i Dios ile chake, 'alijinsabal-re chi ru' ire ca pe wi i ka cho'ab, n-ku' ti yoj ca pe wi. 8 Oj 'o chupam tak i c'ax, lic chikij chakawach, xui-ri, n-ca tiqui ta chaka ch'aquic; coj c'achiric, xui-ri, n-caka sach ti u cubibal ka c'ux. 9 Je 'o quiqui tzucuj ch'o'oj chikij, xui-ri, i Dios n-oj ro'tam taj. Coj qui tzaksaj pulew, xui-ri, ne tiquinak ta chi ka camsaxic. 10 Xa ipa coj 'e wi, i ka ch'acul 'o chuwach i camic, pacha xo'on i Jesus. Caka ch'ij ile man ca 'iltaj u c'aslemal i Jesus che i ka c'aslemal yoj. 11 Tz'akat oj c'aslic, 'ij 'ij oj 'o chuwach i camic rumal re i Jesus. Queje ile caka 'ano, man ca 'iltaj u c'aslemal i Jesus che i ka ch'acul, chi to' bak, to' ti', n-cu ch'ij ta naj. 12 Rumal u bixquil u tzij i Dios, yoj oj 'o chuwach i camic, xui-ri xe'el chiwe yix lic rikbal re i c'aslemal. 13 Xui-ri, 'o u cubibal ka c'ux xak jun ru' pacha jun tzij tz'ibtal can ujer chi xu bij: "Yin, cul in c'ux che i Dios, rumal-i xin bij u 'ij chique i winak." (Queje ile tz'ibtal canok.) Xak queje yoj, ka cojom, rumal-i xak caka bij ile chi ka cubam ka c'ux che. 14 Man keta'am chi i Dios chi xc'unsaw sak chuwach i Kajwal Jesus chiquixol i camnak, xak coj u walijsaj na, pacha xo'on che i Jesus. Te'uri, coj u c'am bi chila ru', junam iwu' yix. 15 Ni'pa i c'ax caka ch'ijo, xa are 'anbal re i 'utz chiwe yix; keta'am we je q'ui quiqui rik i rutzil u c'ux i Dios, xak je q'ui 'uri que tioxiw che, xak mas cocsax ni u 'ij i Dios rumal. 16 Rumal-i, caka ch'ijo; lic n-caka sach ti u cowil ka c'ux. Tupu i ka ch'acul ca tijin u rijabic, xui-ri i pa ka c'ux n-ca rijab taj; 'ij 'ij ca tijin u 'onquil c'ac'. 17 Ni'pa i c'ax caka tij waral, n-tu nimal, xa we' quic'awic; xui-ri, i c'ax-le ruc'am li 'utz i chom chake, chi xak n-tu q'uisic. 18 Yoj 'ut, n-caka ya ti ka c'ux che, wach i ca 'iltaj chi chuwach i jyub ta'aj; are i caka coj retalil che, are ile chi n-ca 'iltaj ta waral. Ni'pa tak i ca 'iltaj u wach waral, to' ca jaric, to' ca q'uisic; are i n-ca 'iltaj ti u wach, are ile chi n-tu q'uisic que'e 'ij sak chirij.